Folketing
2002-04-10

De har ikke kunnet finde ud af det, og det er da klart, at de derfor må være sure, møgsure, når de ser på, hvad der foregår i øjeblikket på det sociale område. Det kan jeg altså ikke begribe. Hvad må ikke de mennesker, de pensionister, der sidder hjemme ved tv og forhåbentlig ser oppositionspartiernes reaktion på det her, dog tænke. Det er en finanslov, der er lavet, det er et forlig, der er lavet, og det er lavet hurtigt. Derfor må vi få det ind, vi kan få ind, og vi har fået det maksimale ind af det, vi begynder med. Se, nu er vi jo i gang med finansloven for 2003, og nu er vi jo med fra starten til at lave finansloven. Det vil så sige, at det grundlag, som finansloven forhåbentlig skal bygges på, bliver Dansk Folkepartis sociale ideer. Men vi kom jo ind på et sent tidspunkt i den nuværende finanslov, derfor tager vi vores hjertesager med nu, og vores hjertesager er dels ledsageordningen og dels dødepakken, som vi behandler her i dag.